open-index/open-wikipedia-markdown huggingface dataset:
Jenő Takács

**Jenő Takács** (født 25. september 1902 i Siegendorf, død 14. november 2005 i Eisenstadt, Burgenland) var en østerriksk komponist og pianist. Han hørte til de mest betydningsfulle samtidige østerrikske komponister og pianister.

## Liv
Fra 1920 gjorde Jenő Takács konsertreiser gjennom Tyskland, Ungarn og Jugoslavia, og studerte ved Akademie für Musik und darstellende Kunst i Wien under Joseph Marx (komposisjon) og Paul Weingarten (klaver) samt ved Universität Wien under Hans Gál (kontrapunkt) og Guido Adler (musikkvitenskap) frem til 1926. Omkring 1926 møtte han første gang Béla Bartók, og de holdt nær kontakt frem til Bartóks emigrasjon til USA i 1940. Fra 1927 til 1932 var han professor i klaver ved konservatoriet i Kairo, hvor han også utforsket egyptisk og arabisk musikk.

Fra 1932 til 1934 var han professor i klaver og komposisjon ved universitetet i Manila (Filippinene). Han gav også konserter i Japan, Kina og Hongkong. Etter et nytt professorat i klaver ved konservatoriet i Kairo reiste han første gang til USA i 1938. I 1939 slo han seg ned i Sopron i Ungarn, og var direktør for konservatoriet i Pécs fra 1942 til 1948. Han ble gift med Eva Pasteiner i 1943.

Mellom 1948 og 1949 forlot han det sovjetiskokkuperte Ungarn. Etter opphold i Østerrike, Sveits og Italia, slo han seg endelig ned i Grundlsee i Steiermark. I årene fra 1949 til 1952 gjorde han konsertreiser i Europa og Amerika, og innehadde et gjesteprofessorat ved konservatoriene i Genève og Lausanne i Sveits. Deretter ble han professor ved kollegkonservatoriet ved universitetet i Cincinnati i USA.

Etter sin eremitering i 1970 slo han seg ned i fødebyen Siegendorf, som da han ble født hadde tilhørt den ungarske riksdel av Østerrike-Ungarn, men etter første verdenskrig ble østerriksk. Her levet han til sin død 35 år senere, i 2005.

I forbindelse med hans 100 års fødselsdag ble det arrangert rundt 200 konserter med verkoppførelser.

## Priser og utmerkelser
* 1962 *Großes Ehrenzeichen des Landes Burgenland*; æresborger av Siegendorf
* 1963 *Österreichischer Staatspreis*
* 1976 *Landeskulturpreis des Burgenlandes*
* 1981 *Bartók-Medaille*
* 1983 *Kodály-Medaille*
* 1987 Æresmedlem av den østerrikske komponistforening og musikkhøyskolen i Graz
* 1990 Bartók-Pászthory-stiftelsen i Budapests pris
* 1992 *Würdigungspreis für Musik des Bundesministeriums für Unterricht und Kunst*
* 1993 *Ehrenmedaille der Stadt Wien in Gold, Haydn Medaille der Stadt Eisenstadt, Verdienstkreuz der Republik Ungarn*
* 1997 *Komturkreuz des Burgenlandes*
* 2001 *Ehrenkreuz für Wissenschaft und Kunst I. Klasse der Republik Österreich*
* 2002 *Goldene Würdigungsmedaille der Universität für Musik und darstellende Kunst Wien*

## Referanser


## Eksterne lenker
* 
* 
*  Werksliste
*  Zum 100. Geburtstag bei KlassikAkzente
Lavkirkelig

**Lavkirkelig** er en samlebetegnelse på de kirkesamfunn eller menigheter som praktiserer en friere liturgisk og mindre høytidelig gudstjeneste enn de høykirkelige kirkesamfunnene.

Under reformasjonen kom Den katolske kirkes rikelige bruk av utsmykking i kirken under kritikk. Ifølge reformatoren Jean Calvin skulle kirken kun være et bønnens og tilbedelsens hus og derfor skulle alle elementer som tok oppmerksomheten vekk fra Kristus bort.

Andre kirkesamfunn går lenger. Den karismatiske bevegelsen har gått bort i fra de liturgiske rammene de mer høykirkelig samfunnene har holdt fast ved. Pinsebevegelsen er dessuten også kjent for jevnlig bruk av nådegaver (f.eks. tungetale) i sine gudstjenester. Uttrykket lavkirkelig brukes spesielt om de mange legkristne bevegelser som vokste frem på 1800- og 1900-tallet, som står for en mer fundamentalistisk kristendom enn de mer etablerte kirkene, som ledes av akademisk utdannede teologer. 

Evangelisk-luthersk kristendom har både høykirkelige og lavkirkelige strømninger, og ligger stort sett på et mellomnivå. Det samme gjelder Den anglikanske kirke, som spenner fra en høykirkelighet som til forveksling ligner den katolske kirke til klart lavkirkelige strømninger.

## Se også
*Frikirke
Runar Allianseidrettslag

**Runar Allianseidrettslag** (stiftet 7. januar 1949) er et norsk idrettslag fra Haukerød i Sandefjord, som  driver med fotball, friidrett, håndball og skiidrett.

## Idretter
### Fotball
A-laget i fotball for menn har siden de rykket ned fra 3. divisjon etter 2014-sesongen spilt i 4. divisjon – med unntak av et år i 5. divisjon under 2022-sesongen.

Runar spiller sine hjemmekamper på Haukerød idrettspark i Sandefjord, hvor publikumsrekorden ble satt i 1977 med  tilskuere mot .

Klubbens beste serieplassering for menn er en 11.-plass i 1. divisjon 1997, etter at de ble seriemester i 2. divisjon i 1996-sesongen, mens herrelagets beste beste NM-prestasjon er å komme til 3.-runde under Fotball-NM i 1965.

 innehar klubbrekorden for flest kamper (422) og flest mål (427), i løpet av perioden 1957–76.

### Håndball

A-laget i håndball for menn har vunnet Eliteserien fire ganger (1993/94, 1994/95, 1995/96 og 1999/2000).

## Kjente utøvere

;Fotball
* Bjørn Odmar Andersen (trener)
* Jan Fredrik Bjørntvedt
* Vadim Demidov
* Morten Fevang
* Caleb Francis (trener)
* Glenn Jacobsen
* Kevin Larsen
* Bjørn Erik Rui
* Fredrik Thorsen



;Håndball
* Einar Riegelhuth Koren
* Frank Løke
* Heidi Løke
* Christoffer Rambo



;Skiidrett
* Ingrid Bergene Aabrekk (langrenn)


## Eksterne lenker
* 
* 
*
Ralph Myerz

**Erlend Sellevold**, mest kjent under artistnavnet **Ralph Myerz**, (født 1977) er en norsk musiker, plateprodusent og DJ fra Bergen. Han er kjent som låtskriver og produsent i Ralph Myerz and the Jack Herren Band og som soloartist. For soloalbumet *Supersonic Pulse* vant han Spellemannprisen 2013 i klassen elektronisk musikk.

## Diskografi
* *Ralphorama! – Appetite 4 Self-Destruction* LP (Beatservice Records, 2008)
*Grey Goose EP (Beatservice Records, 2008)
*My Darling EP (Beatservice Records, 2008)
*Back In The Dayz EP (Beatservice Records, 2008)
* *Outrun LP* (Klik Records, 2011)
*Something New EP (Klik Records, 2011)
* *Supersonic Pulse LP* (Disco Piñata / Columbia / Sony Music, 2013)
*Do The Damn Thang EP (Disco Piñata / Columbia / Sony Music, 2013)
*Take A Look At The World EP (Disco Piñata / Columbia / Sony Music, 2013)
*Stay Kosmik EP (Paper Recordings)
*Recognize EP (Paper Recordings)

## Eksterne lenker
* Ralph Myerz på Facebook
Hans Thiis Møller

**Hans Thiis Møller** (født 6. august 1812 i Molde, død 1900) var en norsk kjøpmann, ett av elleve barn av Peter Ricardus Møller. Han fikk sin utdanning ved Trondhjems Realskole og avla senere handelseksamen i Bergen (1834). Han giftet seg der med Else Ulricke Fritzner Wibye (1814–72) og fikk seks barn, ett av dem var stortingsrepresentant og Moldes ordfører Ulrich Wibye Møller (1853–1926).

Hans Thiis Møller overtok Moldegård etter sin fars død (1849) og var vert for blant andre sin venn Bjørnstjerne Bjørnson, og for Henrik Ibsen da sistnevnte foretok sin kjente vestlandsreise. Ellers var Møller i flere tiår leder av amtets landhusholdningsselskap, han var kemner i fire år, og senere direktør i Molde sparebank.

Møller arbeidet for at det skulle anlegges jernbane til Romsdal og Molde. Bjørnson støttet ham i dette arbeidet. Møller var tilhenger av «Sunndalslinjen»: Jernbane fra Oppdal via Sunndal og Nesset til Molde. Bjørnson foreslo at det første lokomotivet på Romsdalsbanen burde døpes «Hans Thiis Møller» for hans innsats.

I 1837 kjøpte han fiskeværene Ona og Lyngvær. Han drev handle med klippfisk, tørrfisk, tran, rogn og saltet sild. Blant annet solgte han tørrfisk og saltfisk til det indre Østland og rogn til Frankrike. Han satt 32 år i styret Landhusholdningsselskapet og stiftet Myrdyrkingsselskapet hvor han var første formann. Møller var venstremann og politisk radikal og tilhenger av allmenn stemmerett og republikk. Svigersønnen Schneider var redaktør og innehaver av *[[Romsdals Budstikke]]* som til tider fungerte som Møllers talerør. Han var havnekommissær 1838-1858, direktør i Sparebanken 1848-1858 og medlem av formannskapet 1848-1958. I 1858 fikk han økonomiske problemer og ble satt under administrasjon av skifteretten. På 1850-1860-tallet var det økonomiske vanskelige tider for Møller. Han forhandlet med Johan Jebsen (bror av Peter Jebsen) som vurderte Moldeelva som grunnlag for en bomullsfabrikk på stedet. En ingeniør kom på besøk for å gjøre oppmålinger. Brødrene Jebsen kjøpte Bergsdalselva og anla der Dale Fabrikker. I 1872 anla han en guanomølle (fiskemelfabrikk) nedert i Moldeelva, denne eksporterte godt til første verdenskrig. Guanomøllen avga sterk lukt. I 1875 satte han igang Elvebakken Tændstikkefabrikk. Møller var flittig skribent og skrev om myrdyrking, forholdene i fiskeværene, jernbane og om sildefiske. Artiklene hans ble publisert i Aftenposten, Kristianiaposten og Romsdals Budstikke (til dels uten signatur).

På østsiden av Moldeelva har en gate navn etter Møller.

## Referanser


## Eksterne lenker
* Betty Møller, «Moldegårds historie», *Årbok 2002*. Red.: Jarle Sanden. Romsdalsmuseet, Molde 2002. ISSN 0057-3149. ISBN 82-90251-72-6. https://web.archive.org/web/20140222055534/http://ebok.romsdalsmuseet.no/ (s. 8–63)
* Per Gjendem, «Opplysende om Møllerne på Moldegård», artikkel på web (15.11.2005)
Froland verk

**Froland verk** er et kulturminne i Froland kommune i Agder. Froland verk var på slutten av 1700-tallet et av landets jernverk, bl.a. med en omfattende produksjon av kanonkuler. Verket hadde også en omfattende produksjon av jernovner, og knyttet bl.a. til seg ovnskunstneren Ole Nilsen Weierholt. I dag er lite tilbake av selve jernverket, men hovedbygningen, gårdstunet og kontorbygningen er på plass. De fleste bygningen eies i dag av Froland kommune, og hovedbygningen er restaurert i 2008. 

Froland verk ligger ved riksvei 42 12 km fra Arendal. 

Hovedbygningen ble fredet i 1927.

Niels Henrik Abel er knyttet til Froland verk fordi han døde her. I 1905 ble det reist en bauta til minne om han.
Utenfor hovedbygningen står en skulptur med matematikeren som motiv. 

## Historie

Froland verk ble grunnlagt på gården Træ i 1763, og jernverksdriften startet noe senere. Grunnleggeren het Hans Hagerup som var veier og måler i Arendal. Under utskiftningen ble bøndene i omegnen pålagt å levere trekull til verket. Bøndene fikk betaling i kontanter eller varer fra verksbutikken.

Etter noen år ble verket oppkjøpt av Johan Frederik Classen som opprinnelig kom fra Kongsberg, men hadde betydelige bedrifter i Danmark. Blant annet eide han Frederiksværk i Danmark, hvor han drev med fremstilling av krutt og våpen. Han var bosatt i Danmark. Classen engasjerte seg i Froland verk for å sikre seg leveranser av jern til sin våpenproduksjon i Danmark. Den totale kjøpesummen lå på 45 000 riksdaler.

Jernet fra verket ble transportert på lektere til Rore ved Grimstad. På tilbakeveien ble det fraktet korn til bøndene og arbeiderne. Denne handelen bidro i stor grad til kjøbstadsutviklingen i Grimstad.

Classens inngiftede slektning Hans Smith (gift med Magdalene Marie Classen) overtok driften og bygde ferdig hovedbygningen i 1791. Smith var sorenskriver i Råbyggelaget og var også involvert i Lofthusopprøret (1786 – 87) hvor bøndene skaket det dansknorske riket i grunnvollene. 
Hans Smith døde i 1804, og hans kone med familien bodde i hovedhuset frem til 1830-årene. En etterkommer var Christopher Fürst Smith (1883-1948), ekspedisjonssjef i Forsyningsdepartementet, London-regjeringen, ambassadør i Brüssel etc. 

Etter 1867 ble Froland Verk omgjort til sagbruk og Hans Smiths barnebarn, Hans Roosen Smith (født 1810), overtok driften midt på 1870-tallet. Et annet barnebarn, Herman Roosen Smith, ble skipsreder og en merittert marineoffiser.

Etter 2. verdenskrig ble flere småeiendommer som hadde tilhørt Froland verk solgt til driverne.

## Arkivet
Arkivmateriale etter Froland verk befinner seg ved KUBEN i Arendal. Materialet omfatter blant annet kopibøker, journaler, sakarkiv og regnskap. Arkivene strekker seg fra slutten av 1700-tallet og frem til slutten av 1900-tallet. 

## Referanser


## Eksterne lenker
* Frolands Verk Kultursenter
* 
*
Russ Meyer

**Russell Albion Meyer** (1922–2004) var en amerikansk filmregissør, produsent, manusforfatter og kameramann. Han ble kjent for en rekke uhøytidelige filmer innen sjangeren *[[sexplotation]]*, kommersielle spillefilmer med ofte lavt budsjett som spekulerer i seksuelle klisjeer og nakenhet og som var særlig populære på 1960- og tidlig på 1970-tallet. Meyers varemerke ble tøffe rollefigurer spilt av unge, vakre kvinner med store bryst.

## Bakgrunn og arbeid
Russ Meyer laget amatørfilmer allerede som femtenåring, og arbeidet under andre verdenskrig som kameramann for en filmavis. 

Da han vendte tilbake til det sivile liv, ble han glamourfotograf, og arbeidet etter hvert for Hugh Hefners nyopprettede blad *[[Playboy]]*. Meyer ble deretter regissør for en rekke nakenfilmer. 

Kvinnene i Russ Meyers filmer har typisk smale midjer og store bryster, et tema og motiv han hengir seg nesten fullstendig til i senere verk. Filmene hans er imidlertid mer rått snakk enn pornografi. 

*[[Faster Pussycat! Kill! Kill!]]* fra 1965 blir vanligvis sett på som Russ Meyers største film, eller i det minste hans mest særegne. Han var medforfatter til filmen *[[Beyond the Valley of the Dolls]]* fra 1970 sammen med den amerikanske filmkritikeren Roger Ebert. Komedien *[[Beneath the Valley of the Ultravixens]]* fra 1979 blir ansett som hans morsomste.

Russ Meyer ble kjent for sine kjappe replikker. Under en paneldebatt ved Yale University sammen med Roger Ebert, ble han konfrontert med en sint kvinne som anklaget ham for å være «ingenting annet enn en brystfetisjist». Meyers raske svar var: «Det er bare halvparten».

## Privatliv
Meyer var gift med:
* Bety Valdovinos
* Eve Meyer fra 2. april 1952 til 1969 (skilt)
* Edy Williams fra 27. juni 1970 til 7. november 1977(skilt)

Selv om mange påstår han var gift med Kitten Natvidad (født 1948), som ofte var hovedrolleinnehaver i filmene hans, stemmer ikke dette.

Russ Meyer døde i sitt hjem i Hollywood Hills av komplikasjoner av lungebetennelse og demens 18. september 2004.

## Utvalgt filmografi
* 1950 – *The French Peep Show*
* 1959 – *The Immoral Mr. Teas*
* 1959 – *This Is My Body*
* 1960 – *Eve and the Handyman*
* 1960 – *Naked Camera*
* 1961 – *[[Erotica (film)|Erotica]]*
* 1962 – *Wild Gals of the Naked West*
* 1963 – *Europe in the Raw*
* 1963 – *Heavenly Bodies!*
* 1963 – *Skyscrapers and Brassieres*
* 1964 – *Lorna*
* 1964 – *Fanny Hill*
* 1965 – *Mudhoney*
* 1965 – *Motorpsycho*
* 1966 – *[[Faster, Pussycat! Kill! Kill!]]*
* 1966 – *Mondo Topless*
* 1967 – *Common Law Cabin*
* 1967 – *Good_Morning_and... Goodbye!*
* 1968 – *Finders Keepers, Lovers weepers!*
* 1968 – *Vixen*
* 1969 – *Cherry, Harry & Raquel!*
* 1970 – *[[Beyond the Valley of the Dolls]]*
* 1971 – *The Seven Minutes*
* 1972 – *Blacksnake*
* 1975 – *[[Supervixens]]*
* 1976 – *Up!*
* 1978 – *Who Killed Bambi?* (uferdig)
* 1979 – *[[Beneath the Valley of the Ultravixens]]*
* 2001 – *Pandora Peaks* Meyers siste film

## Referanser


## Eksterne lenker
* RM Films
*
Minken Tveitan

**Minken Tveitan** (født 1985) er en norsk skuespiller. 

Tveitan ble født i Porsgrunn, men vokste opp i Skien i Telemark og i Oslo. 

Hun er kjent for rollen som Vilde Mykland i TV 2s såpeserie *[[Hotel Cæsar]]* og som Ylva TV 2s dramaserie *[[Hvaler (dramaserie)|Hvaler]]*. Hun hadde også en rolle i filmen *[[Hora (film)|Hora]]*. 

I 2010 deltok hun i kjendisutgaven av *[[71° nord – Norges tøffeste kjendis|71° nord]]*.

## Referanser


## Eksterne lenker
*
Frans David

Biskop **Frans David** (ungarsk: Ferenc Dávid) (født 1510 i Kolozsvár i Transilvania (Cluj-Napoca i dagens Romania), død 15. november 1579) var grunnlegger av den første unitarkirken i 1568, som fortsatt finnes i Romania og Ungarn.

## Studietid og tidlig virke

Frans David studerte i årene 1546&ndash;1551 teologi i Wittenberg og Frankfurt am Main. Etter studiene virket han en tid som lærer og prest i Transilvania. Hans søkende natur gjort at han som prest skulle komme til å ha ledende stillinger innen forskjellige kirkesamfunn. Således ble han biskop for de ungarske lutheranere i perioden 1557&ndash;1559 og for de reformerte (kalvinistene) i perioden 1559&ndash;1564. 

## Unitarisk virke
På 1500-tallet spredte reformasjonen seg raskt i flere forskjellige retninger. I Nord-Tyskland og Skandinavia oppsto de evangelisk-lutherske kirkesamfunn. I England ble den anglikanske kirke grunnlagt av Henrik VIII. I Sveits vokste den reformerte kirke fram inspirert av Zwingli og ikke minst Calvin. Samtidig vokste det fram en liberal og dogmefri kristen bevegelse i Transilvania, også kalt den radikale reformasjon. 
Frans David ble hoffprest hos prins Sigismund av Transilvania (1540&ndash;1571), og de ble begge grepet av de liberale tanker som den radikale reformasjonen førte med seg. På riksdagen i Torda i 1568 får Frans David med prins Sigismunds støtte gjennom et lovforslag som gir religionsfrihet til de såkalte vedtatte kristne religioner i de områder prinsen regjerte. Kort etter etablerer Frans David et kirkesamfunn som særlig forkastet den kristne treenighetslære og senere også skulle komme til å forkaste forestillingen om at Jesus var guddommelig. Medlemmene av dette kirkesamfunnet ble senere omtalt som unitarer, og kirkesamfunnet som den unitariske kirke. Kirkesamfunnet finnes fortsatt i Romania og Ungarn, og også representert i Norge og i Italia.

## Siste leveår
Da prins Sigismund dør i en rideulykke i 1571 overtar en reformasjonsfiendtlig gruppe regjeringsmakten, og umiddelbart starter et arbeid som tar sikte på å vedta lover som vanskeliggjør situasjonen for unitarene. På dette tidspunkt har Frans David gjort kjent at han ikke lenger kan anse Jesus som guddommelig. Det legges press på ham for å få ham til å endre mening, men uten hell. Til slutt fengsles Frans David og sendes til Deva-borgen (dagens Romania). Her dør han syk og nedbrutt 15. november 1579.

## Se også
*Den norske unitarkirke

## Referanser


## Litteratur
John Erdö: *Transylvanian Unitarian Church.* USA 1990.
Arbeidssamvirketiltak

**Arbeidssamvirketiltak (ASVO)** er et tilbud til yrkeshemmede med trygdeytelser og som ikke kan nyttiggjøre seg andre arbeidsmarkedstiltak. Målet med tiltaket er å skape varige arbeidsplasser som hjelp til å utvikle ressurser hos yrkeshemmede. Deltakerne beholder sin uførepensjon og arbeidssamvirket får årlig driftstilskudd per plass. Arbeidssamvirke er i stor grad benyttet for personer med utviklingshemninger. Det finnes en rekke ASVO-bedrifter over hele landet.
Vernet bedrift

**Vernet bedrift** er en uformell betegnelse på en bedrift som tilbyr arbeid til personer som ellers ville vært ufrivillig arbeidsløse og som av ulike grunner ikke er kvalifisert til en jobb i det ordinære arbeidsmarkedet. 

Den som er ansatt i en vernet bedrift mottar en liten lønn i tillegg til trygd eller sosialstønad.

En mer korrekte betegnelse på vernede bedrifter er arbeidssamvirketiltak.
Arbeidsmarkedstiltak

**Arbeidsmarkedstiltak** er et norsk samlebegrep for offentlige tiltak som skal styrke tiltaksdeltakernes muligheter til å skaffe seg eller beholde arbeid. Slike tiltak skal understøtte hovedmålet i arbeidsmarkedspolitikken, som er å legge til rette for et velfungerende arbeidsmarked med høy sysselsetting, lav ledighet og et inkluderende arbeidsliv. Arbeidsmarkedstiltak er hjemlet i «lov om arbeidsmarkedstjenester» (arbeidsmarkedsloven)  og «forskrift om arbeidsmarkedstiltak». 

Det er Arbeids- og velferdsetaten ved NAV som tildeler arbeidsmarkedstiltak. Dette er hjemlet i «Lov om arbeids- og velferdsforvaltningen» (arbeids- og velferdsforvaltningsloven) [NAV-loven] § 4.

## Ulike typer tiltak
Det finnes følgende arbeidsmarkedstiltak:

* Avklaring
* Arbeidstrening
* Oppfølging
* Mentor
* Funksjonsassistanse i arbeidslivet
* Opplæring
* Midlertidig lønnstilskudd
* Varig lønnstilskudd
* Inkluderingstilskudd
* Arbeidsrettet rehabilitering
* Arbeidsforberedende trening
* Varig tilrettelagt arbeid

## Historikk
Hjemmelen for arbeidsmarkedstiltak ble først nedfelt i «lov om tiltak til å fremme sysselsetting» av 27. juni 1947 nr. 9, som fastslo at staten kan organisere arbeidsmarkedstiltak i det omfang som anses hensiktsmessig, og innenfor rammen av Stortingets bevilgning av midler. 

## Se også

* Arbeidssamvirketiltak (ASVO)
* Attføringsbedrift
* EMPUS (tiltak eid av Sande kommune i Vestfold)
* Skole på byggeplass

## Referanser
Cluj-Napoca

**Cluj-Napoca** (i dagligtale som regel omtalt som «Cluj»; ungarsk: *Kolozsvár*; tysk: *Klausenburg*, transylvanisk saksisk dialekt: *Kleusenburch*), er en by i Romania, administrasjonssenter for Cluj fylke, et av de viktigste akademiske, kulturelle og industrielle sentra i Romania. Byen ligger ved elva Someșul Mic i den nordvestlige delen av landet, ca. 480&nbsp;km fra București.

## Kulturliv
### Festivaler
Cluj-Napoca er senter for to internasjonale kulturfestivaler, som begge arrangeres av byens dukketeater Teatrul de păpuși "PUCK":

* PUCK International Festival of Puppet and Marionette Theater, som er viet ulike former for figurteater
* WonderPuck Street Festival, som markedsføres som Transilvanias eneste gateteaterfestival spesielt rettet mot barn og barnefamilier

## Vennskapsbyer
*  Dijon, Frankrike, siden 1965
*  Nantes, Frankrike, siden 1990
*  Zagreb, Kroatia, siden 1976
*  Köln, Tyskland, siden 1976
*  Pécs, Ungarn, siden 1990
*  Columbia (Sør-Carolina), USA, siden 1991
*  Beersheba, Israel, siden 1991
*  Zhengzhou, Kina, siden 1994
*  Suwon, Sør-Korea, siden 1999
*  Makati, Filippinene, siden 1996
*  Chacao, Venezuela, siden 1999
*  São Paulo, Brasil, siden 2000
*  Korçë, Albania, siden 2001
*  Cervia, Italia, siden 2005
*  Rockford, USA, siden 2005
*  East Lansing, USA, siden 2005
*  Rotherham, Storbritannia, siden 2006
*  Valdivia, Chile, siden 2009

## Referanser


## Eksterne lenker
* 
* Virtuelle reise gjennom Cluj-Napoca
* Begivenheter i Cluj-Napoca (rumensk)
* Cluj-Napoca online community (rumensk og engelsk)
Respirasjon

**Respirasjon**, eller **åndedrett**, er en funksjon som utføres i åndedrettssystemet, en utveksling av gassene oksygen (O2) og karbondioksid (CO2) mellom levende organismer og omverdenen. Luft består imidlertid av mer enn O2 (cirka 21 %) og CO2 (cirka 0,04 %). Den består av mest nitrogen (N2) (cirka 78 %), men også av argon (Ar) (cirka 0,9 %) og en rekke andre gasser i små kvanta.

Respirasjonen deles inn i to distinkte deler, gassutvekslingen, som er prosessen som transporterer oksygen og karbondioksid mellom blodet og atmosfæren, og den cellulære respirasjonen, som er den metabolske prosessen som ved hjelp av oksygen skaper energi gjennom oksidasjon og dannelse av karbondioksid. Hos mennesket er det vanlig å dele respirasjonen inn i faser, nærmere bestemt inspirasjon (eller inhalasjon) hvor luften trekkes inn i lungene, gassutveksling og cellulær respirasjon og til slutt ekspirasjon, hvor luften i lungene pustes ut.

Hos mennesket styres respirasjonen av egne områder i hjernestammen, og den viktigste faktoren for kontroll av respirasjonshastighet og -dybde (tidevolum eller tidalvolum, tilsvarer cirka 0,5 ltr. hos en voksen person) er hos friske personer blodets innhold av karbondioksid (CO2), slik at det er en økt mengde CO2 i blodet som stimulerer til økt respirasjon, og ikke mangel på oksygen. 

## Kilder
*Regjeringen.no:NOU 2003: 5 Pionerdykkerne i Nordsjøen

## Se også
* Hyperventilasjon
* Agonal respirasjon
* Åndedrettssystemet
* Gassutveksling
* Cellulær respirasjon
* Kvelning
* Utnyttingsgrad trening

## Eksterne lenker
*
Apparently Unaffected

***Apparently Unaffected*** er det tredje studioalbumet fra Maria Mena, utgitt i 2005.

## Sporliste
# «Internal Dialogue»  
# «This Bottle of Wine» 
# «Miss You Love»  
# «Boytoy Baby»  
# «If You'll Stay in My Past 1»  
# «He's Hurting Me» med Gunnhild Sundli 
# «Just Hold Me»  
# «Long Time Coming»  
# «If You'll Stay in My Past 2»  
# «Never Mind Me»  
# «These Shoes»  
# «Our Battles»  
# «Calm Under the Waves» 
# «If You'll Stay in My Past 3»

## Eksterne lenker
*
Boleyn Ground

**Boleyn Ground** var et fotballstadion i London. Det lå i Upton Park, og var hjemmebanen til fotballklubben West Ham United. Banen lå på det gamle godset til Boleyn-slekta på 1500-tallet. Den mest kjente medlemmet av familien var Anne Boleyn, som var gift med Henrik VIII av England, men som ble henrettet. I 2016 flyttet West Ham til London Stadium. Det gamle stadionet ble deretter revet og gjort om til boligområde.

## Referanser
Trøndelag Social-Demokrat

***Trøndelag Social-Demokrat*** var en avis utgitt i Trondheim første gang 3. september 1921, siste gang 2. februar 1927. Avisa var hele tiden partiavis for Norges Socialdemokratiske Arbeiderparti sine avdelinger i Trondheim, Nord-Trøndelag og Sør-Trøndelag.

*Trøndelag Social-Demokrat* ble etablert av de sosialdemokratiske utbryterne av Det norske Arbeiderparti (DnA) etter den første partisplittelsen i 1921. Avisa kom tre ganger ukentlig.

Ved partisamlingen i Arbeiderpartiet i 1927, ble avisa tatt opp i den yngre *[[Arbeider-Avisa|Arbeider-Avisen]]*, som ble etablert av Arbeiderpartiet i Midt-Norge i 1924 etter den andre partisplittelsen i 1923, da Norges Kommunistiske Parti fikk flertall i Trondheim, og tok med seg partiavisa *[[Ny Tid (Trondheim)|Ny Tid]]*. Også *[[Arbeidets Rett (Levanger)|Arbeidets Rett]]* i Levanger ble tatt opp i *Arbeider-Avisen*, som da ble Arbeiderpartiets organ i begge Trøndelagsfylkene.

## Redaktører
Ansvarlig redaktør i *Trøndelag Social-Demokrat*:
* Anders Buen 1924-1927
* Aug. Iversen 1923
* Anders Buen og Aug. Iversen 1922-1923
* Anders Buen 1922
* Olav Kringen 1921
Gil-galad

**Erinion Gil-galad** er en skikkelse i J.R.R. Tolkiens fantasiverden Midgard og dukker opp både i Silmarillion og Ringenes Herre.

Gil-galad var den siste av Noldo-høykongene i eksil i Midgard. Han var en alv av Finarfins hus, og ble gitt tittelen høykonge over eksil-noldoene i Beleriand etter Gondolins fall og Turgons bortgang. Gil-galads far var Orodreth, sønn av Angrod, som igjen var sønn av Finarfin,  og hans mor var en Sindarinsk alv. Hans søster var Finduilas.

Hans farsnavn på quenya var Artanáro, overført til Rodnor på sindarin, men var mest kjent med hans morsnavn Gil-galad og hans *epessë* (honnørtittel), Ereinion.

Det er spekulert om at Gil-galad sto bak i Nargothrond mens Nargothronds hær – ledet av Turin og Orodreth – dro ut for å kjempe mot Glaurung, alle drakers far. Gil-galad klarte å rømme ut av byen selv om hans søster ble kidnappet, og han flyktet til Sirions munning og dro derfra til Balar-øyene. Etter Turgons dødsfall, gikk kongetittelen videre til Gil-galad – som var det siste overlevende, mannlige medlemmet av Finarfins hus. 

Etter vredens krig og slutten av første tideverv, grunnla Gil-galad et rike i kystområdet av Lindon langs kystene av Belegaer, den store sjøen. På dets høyde, strakte hans rike seg mot øst og så langt som til Tåkefjellene. I løpet av det meste av andre tideverv nøt Gil-galad godt av vennskapet til Númenoranerne. En stor númenoransk hær hjalp ham til å stå imot et angrep fra Sauron etter at han hadde smidd Den ene ringen. Gil-galad hadde spydet Aeglos.

Etter Númenors fall, dannet Gil-galad Det Siste Forbund med Elendil som var høykongen over Dúnedain, mot Sauron som hadde overlevd destruksjonen av Númenor og returnert til hans rike, Mordor. Det siste Forbund vant en stor seier i slaget ved Dagorlad, og beleiret deretter Barad-dûr i syv år. I løpet av den harde beleiringen av Barad-dûr (slaget ved Dommedagsberget), ble begge høykongene drept.

Historien om Gil-galad levde videre gjennom tredje tideverv, det vil si, gjennom Ringenes Herre-historien.
Gothmog

:*Se også [[Gothmog (første tideverv)|Gothmog, Balrogenes Herre]]*

**Gothmog** er en skikkelse fra J.R.R. Tolkiens Ringenes Herre, og vi møter ham først mot slutten av Ringkrigen.

Han var generalen i Minas Morgul, og nestkommanderende etter Heksekongen Angmar, Nazgûlenes herre. Han kommanderte Morguls hærer i løpet av Slaget på Pelennor-enga og beleiringen av Minas Tirith etter at heksekongen ble drept av Éowyn. Dette er den eneste referansen i Ringenes Herre om Gothmog, og hans skjebne er ikke kjent, men det er mest sannsynlig at han og de fleste av Saurons tjenere som kjempet foran Minas Tiriths porter ble utslettet.

Nesten ingenting er kjent om Gothmog – selv ikke hva slags rase han tilhørte. Tolkien-entusiasister mener at han må ha vært en av Nazgûlene, en ork eller en mann som i hans tilfelle må ha vært en av de svarte Númenoranerne, som Saurons munn, nestkommanderende i Barad-dûr.

Den andre sterkeste nazgûlen, etter Angmar, er kalt Khamûl – den svarte østerling – i Tolkiens «Uferdige Fortellinger». Han var plassert i Dol Guldur, og da må det ha vært en annen nazgûl som var nestkommanderende i Minas Morgul. Det at en ork kunne kommandere en så stor beleiring virker nærmest umulig, siden orkenes intelligens ikke var den beste. Dette styrker dermed muligheten for at Gothmog var en veldig smart og ond mann i Saurons tjeneste som kan sammenliknes med Saurons munn.

I Peter Jacksons filmatisering av Ringenes Herre, Atter en Konge, blir Gothmog spilt av Lawrence Makoare som en ork med et misdannet ansikt. Det er også mulighet for at han var en bolrog (en falt maia i orkeham).

I den utvidede DVD-versjonen av «Atter en Konge», dreper Aragorn og Gimli en skadet Gothmog som beveger seg mot Éowyn med det formål å drepe henne etter at hun ble skadet i kampen mot Heksekongen.

## Gothmogs navnebror

Gothmog deler sitt navn med en tidligere karakter som dukket opp i Silmarillion, Balrogenes herre. Den første Gothmog er helt klart en forskjellig karakter fra den Gothmog vi møter i Ringenes Herre. Det ser ut som om tredje tidevervs Gothmog hadde tatt – eller blitt gitt – det navnet i minne om Morgoths kaptein. Et interessant valg, siden Sauron og Balrogenes Herre var rivaler i de eldre dagene.
Kvaløya

**Kvaløya** (nordsamisk: *Sállir*) er Fastlands-Norges femte største øy. Hele øya ligger i Tromsø kommune. De største befolkningssentrene er Kvaløysletta, Storelva, Kaldfjord, Brensholmen og Ersfjordbotn, men det er spredt bebyggelse langs kysten over nesten hele øya.

## Geografi og geologi

Kvaløya er knyttet til Tromsøya med Sandnessundbrua. Kvaløya har også broforbindelse til Håkøya, som ligger i Sandnessundet, mellom Kvaløya og Tromsøya. Videre går Kvalsundtunnelen til Ringvassøya i nord. I sør gir Ryatunnelen forbindelse fra Larseng til Balsnes på Malangshalvøya. I sørvest går det ferge i sommerrute mellom Brensholmen og Botnhamn på Senja. Det går også ferge/båt til Vengsøya og Tussøya. I vest er det broforbindelse til Store Sommarøya.

Geografisk er Kvaløya nesten delt i tre av fjordene Ersfjorden og Kaldfjorden. Store deler av øya er fjellandskap. Det høyeste fjellet er Store Blåmann, 1044 moh.

På øyene nord for Tromsø finnes tonalitt og tonalittisk gneis som består av plagioklas og kvarts og tilhører TTG-gruppen. De eldste bergartene er 2880 millioner år gamle, og dette området er spesielt ved at bergartene er lite påvirket av metamorfose og de har altså unngått den kaledonske fjellkjedefoldning.

Langs nordsiden av Ersfjorden finnes den opptil 1800 millioner år gamle Ersfjordgranitten. Dette er en arkeisk dypbergart som sannsynligvis er en vestlig forlengelse av tilsvarende mer metamorfe bergarter i Finnmark.

## Historie
For rundt 10 000 år siden kom de første menneskene til dette området. Kjent er blant annet «Helleristningene på Skavberget». Når det, i gamle dager, kom ny bosetning, kom de reisende langs kysten og bosatte seg da ofte på de ytterste nesen, holmene og øyene. Dette for å være så nært fiskefeltene som mulig. På 600-tallet begynte det gro frem en spredt bebyggelse i Troms. Fra 1100–1200 tallet har det blitt funnet rester av gamle gammer og kirker på øyene utenfor Kvaløya. Fra 1500-1600-tallet var det mange plasser på yttersiden av Kvaløya som var befolket. Når så folketellingene tar til på 1600-tallet ser man mer nøyaktig størrelsen på de ulike gårdene. Etter at fiskeflåten begynte å bli motorisert ble de mest værutsatte bygdene på øyene og på yttersiden av Kvaløya fraflyttet. Folk bosatte seg lengre inn i fjordene, Kaldfjorden, Kattfjorden og Ersfjorden. Mange andre plasser rundt hele øya ble også større og spesielt innersiden, mot øst, Kvaløysletta, fikk en stor befolkningsøkning fra 1970-årene, da det ble bru til Tromsøya.

### 2000-tallet
Kvaløysletta har for lengst vokst sammen med byen Tromsø og er 1. januar 2016 en bydel med 8 556 innbyggere. Kvaløya har ut på 2000-tallet blitt veldig populært, både på grunn av sine fjell og alle muligheter de gir, men også hvalsafari og nordlysturismen har øket kraftig på øya. Dette har også skapt en del arbeidsplasser.

## Se også
* Store Blåmann
* Rødtind

## Referanser


## Eksterne lenker
* 
* Satellittbilde av Kvaløya (Google)
* turliv.no - informasjon og bilder fra bl.a. Kvaløya
Maria Bonnevie

**Anna Maria Cecilia Bonnevie** (født 1973) er en svensk og norsk skuespiller. 

## Bakgrunn
Maria Bonnevie ble født 26. september 1973 i Västerås i Sverige og vokste opp i Oslo etter at hun flyttet med moren til Norge. Hun er utdannet ved Stockholm Scenskola (1997) og fikk sin første teaterrolle i Hrafn Gunnlaugsons *[[Den hvite viking]]*.  

Maria Bonnevie er datter av skuespillerne Jannik Bonnevie og Per Waldvik. Hun har siden 2006 levd sammen med programleder Fredrik Skavlan. 

## Virke
I 1997 debuterte hun på den svenske teaterscenen Dramaten, i stykket *Yvonne* (Ingmar Bergman). Hun har også gjestet Nationaltheatret i Oslo blant annet som Agnes i *Brand*. På filmlerretet debuterte hun i *[[Kvitebjørn kong Valemon]]* (regi Ola Solum, 1991).  Hennes gjennombrudd kom i filmen *Jerusalem* (regi Bille August, 1997), og senere har hun blant annet agert i *Insomnia* (1997), *Øyenstikker* (2001) og *[[Syndere i sommersol (2001)|Syndare i sommarsol]]* (2001).  For filmen *Jeg er Dina* (2002) mottok hun utmerkelse for beste utenlandske kvinnelige skuespiller ved filmfestivalen i Montreal. 

I 2009 portretterte hun den britiskfødte prinsesse Maud/dronning Maud av Norge i den norske TV-miniserien *[[Harry & Charles]]*. For rollen vant hun Gullruten 2010 i klassen beste kvinnelige skuespiller. Jakob Cedergren spilte rollen som ektemannen, den danskfødte prins Carl/kong Haakon VII av Norge.

## Filmer i utvalg
* 1991 – *[[Kvitebjørn kong Valemon]]*
* 1991 – *[[Den hvite viking]]*
* 1993 – *[[Telegrafisten]]*
* 1996 – *[[Jerusalem (film)|Jerusalem]]*
* 1997 – *[[Insomnia (1997)|Insomnia]]*
* 1999 – *[[Den 13. krigeren]]*
* 1999 – *[[Tsatsiki]]*
* 2001 – *[[Syndere i sommersol (2001)|Syndere i sommersol]]*
* 2002 – *[[Jeg er Dina]]*
* 2002 – *[[Himmelfall]]*
* 2003 – *[[Mamma, pappa, barn]]* 
* 2003 – *[[Hvem er David?]]* 
* 2003 – *[[Reconstruction]]*
* 2004 – *[[Trusselen]]* 
* 2004 – *[[Dag og natt]]*
* 2007 – *[[Forvist]]*
* 2009 – *[[Engelen (film)|Engelen]]*
* 2010 – *[[Maskeblomstfamilien (film)|Maskeblomstfamilien]]*
* 2012 – *[[Uskyld_(2012)|Uskyld]]*
* 2015 – *[[Skammerens datter (film)|Skammerens datter]]*
* 2018 – *[[Føniks (film)|Føniks]]*
* 2020 – *[[Et glass til]]*

## Priser og nominasjoner
* Amandaprisen 2002 i klassen årets kvinnelige skuespiller for *[[Jeg er Dina]]*
* Kanonprisen 2009 i klassen beste kvinnelige hovedrolle for *[[Engelen (film)|Engelen]]*
* Nominert til Amandaprisen 2010 i klassen beste kvinnelige hovedrolle for *[[Engelen (film)|Engelen]]*
* Gullruten 2010 i klassen beste kvinnelige hovedrolle for *[[Harry & Charles]]*
* Nominert til Amandaprisen 2011 i klassen beste kvinnelige birolle for *[[Maskeblomstfamilien (film)|Maskeblomstfamilien]]*
* Nominert til Amandaprisen 2013 i klassen beste kvinnelige skuespiller for *[[Uskyld (2012)|Uskyld]]*
* Nominert til Kanonprisen 2018 i klassen beste birolle for *[[Føniks (film)|Føniks]]* 
* Amandaprisen 2019 i klassen beste kvinnelige birolle for *[[Føniks (film)|Føniks]]*

## Referanser


## Eksterne lenker
* 
* 
* Maria Bonnevie hos Filmweb
Iguaçu nasjonalpark

**Iguaçu nasjonalpark** ligger i delstaten Paraná i Brasil, på grensen til Argentina hvor Iguazú nasjonalpark ligger. Elva Iguaçu og Iguaçu-fossene er en viktig del av de to nasjonalparkene. Nasjonalparken ble grunnlagt i 1939 og omfatter i dag 1700 km². I 1986 ble Iguaçu nasjonalpark satt på UNESCOs liste over verdens naturarv.

## Referanser


## Eksterne lenker
*
Brasils kvinnelandslag i fotball

**Brasils kvinnelandslag i fotball** representerer Brasil i internasjonale fotballturneringer.
Laget ble dannet på 1980-tallet. I løpet av 1990-tallet forbedret laget seg kraftig og tok sin første medalje under VM i fotball for kvinner 1999 i USA. Under VM i fotball for kvinner 2003 ble laget slått ut av Sveriges kvinnelandslag i fotball i kvartfinalen, mens laget tapte 0-1 i finalen mot Tyskland under VM i fotball for kvinner 2007.

;Meritter
*VM-bronse 1999
*VM-sølv 2007
*OL-sølv 2004 og 2008
*Sydamerikanske mesterinner 1991, 1995, 1998 og 2003

;Spillere 
*Marta Vieira da Silva *(Marta)*
*Miraildes Maciel Mota *(Formiga)*
*Katia Cilene Teixera da Silva *(Katia)*
*Cristiane Rozeira de Souza Silva *(Cristiane)*

;Trenere
*José Duarte (2000)
*Paulo Gonçalves (2001&ndash;2003)
*Renê Simões (2004) 
*José Teixeira (2006)
*Jorge Luiz Barcellos (2006&ndash;2008)
*Kleyton Lima (2009&ndash;)

## Se også
*Brasils herrelandslag i fotball

## Referanser
Jannik Bonnevie

**Jannik Bonnevie** (født 16. juni 1945 i Oslo) er en norsk skuespiller. Hun er utdannet ved Statens Teaterhøgskole (1967–1971).
 
Jannik Bonnevie var ansatt ved Den Nationale Scene i Bergen 1971–1976. Hun var senere tilknyttet Fjernsynsteatret og barneprogrammet Lekestue og har gjestespilt ved Nationaltheatret, Det Norske Teater og Riksteatret. Hun har vært frilanser siden 1982. Etter at hun mottok Staten garantiinntekt for skuespillere har hun vært tilknyttet flere frie teatre og produsert egne stykker.. Hun har i flere år hatt lengre engasjementer ved regionalteatrene, blant annet ved Teater Vestland og også hatt engasjementer ved Nordland Teater og Teatret Vårt i Molde. I 2005 turnerte hun landet rundt med monologen *Martha* (av Margaret Johansen), som omhandler omsorgsarbeidet for en dement far. Hun har også medvirket i en rekke filmer og TV-serier. 

## Familie
Hun er datter av Christian Fredrik Bonnevie (1906–1992) og Betty Birgitte Sofie Piene (1909–2001). Bonnevie har datteren Maria Bonnevie (f. 1973) med den svenske skuespilleren Per Waldvik.  

## Filmografi (utvalg)
* 1978 – *[[Gengangere (TV, 1978)|Gengangere]]*, Regine Engstrand
* 1977 – *[[Ærlige blå øyne]]* (TV-serie)
* 1995-1998 – Asylet (TV-serie)
*2000 – *[[Detektor]]* (spillefilm)
*2002 – *[[Lekestue (TV-serie 2002)|Lekestue]]* (TV-serie)
*2004 – *[[Salto, salmiakk og kaffe]]* (spillefilm)
*2009 – *[[Harry & Charles]]* (TV-serie)
*2010 – *[[Dag (TV-serie)|Dag]]* (TV-serie)
*2012 – *[[NAV (TV-serie)|NAV]]* (TV-serie)
*2013 – *[[Folk som faller (kortfilm)|Folk som faller]]* (kortfilm)
*2013 – *[[Kaikella Rakkaudella]]* (spillefilm)
*2014 – *[[Mammon (TV-serie)|Mammon]]* (TV-serie)
*2014-2015 – *[[Kampen for tilværelsen (norsk TV-serie)|Kampen for tilværelsen]]* (TV-serie)
*2016 – *[[Aber Bergen]]* (TV-serie)
*2019 – *[[Neste sommer (TV-serie)|Neste sommer]]* (TV-serie)
*2019 – *[[Beforeigners]]* (TV-serie)

## Kilder
* Norsk slektskalender, 3. bind, 1979, s. 43-44.

## Referanser




## Eksterne lenker
*
Marta Vieira da Silva

**Marta Vieira da Silva** (født 1986), kjent mononymt som **Marta**, er en brasiliansk fotballspiller. Marta begynte sin fotballkarriere i *Vasco da Gama*. Hun har spilt for Umeå IK i Sverige fra 2004 til 2009, og var med på å løfte serien til en av de beste i verden. Marta spilte for Brasil under VM i 2003, 2007,  2011, 2015 og 2019.

I 2009 ble Marta med på oppstarten av den amerikanske profesjonelle ligaen WPS, og har vist seg å være et tveegget sverd. Begge klubbene hun var i, Los Angeles Sol i 2009 og FC Gold Pride i 2010, har vunnet serien (Sol vant imidlertid ikke sluttspillet), men begge gikk konkurs kort tid etterpå. Etter at Gold Pride gikk konkurs, spiller Marta på Santos' kvinnelag på lån. Både LdB FC Malmö og Piteå IF Dam var på jakt etter Marta, som det ryktes at var på vei tilbake til Damallsvenskan. Imidlertid signerte Marta med Western New York Flash, et nytt WPS-lag.

2012–2014 var Marta tilbake i svensk toppfotball, denne gangen for Tyresö FF. Etter årene i Umeå snakker hun flytende svensk. 2014–2017 spilte hun for FC Rosengård også i Sverige. Fra 2017 spiller hun for Orlando Pride i USA.

Den 18. juni 2019 ble hun mestscorende i fotball-VM-historien da hun scoret sitt 17. VM-mål i en gruppespillkamp mot Italia. Hun slo dermed Miroslav Klose som står med 16 mål.

## Utmerkelser
* I 2006, 2007, 2008, 2009, 2010 og 2018 ble Marta kåret til FIFA World Player of the Year.
* Under VM i fotball for kvinner 2007 ble hun tildelt Gullballen som beste spiller og Gullskoen som toppscorer.

## OL-medaljer
* 2004  Athen -  Sølv i fotball, damer  Brasil  
* 2008  Beijing -  Sølv i fotball, damer  Brasil

## Referanser


## Eksterne lenker
* 
*
Hot Cars and Spent Contraceptives

***Hot Cars and Spent Contraceptives*** er et album av det norske bandet Turboneger, utgitt i 1992. I 1993 ble albumet utgitt i Tyskland med tittelen ***Helta Skelta***, en referanse til The Beatles-låten «Helter Skelter» som fikk kult-status etter mordene begått av tilhengere av Charles Manson. *Helta Skelta* inneholdt fem ekstra spor. Det tyske plateselskapet Bitzcore kjøpte i 1999 ut Turbonegro av kontrakten med Boomba og ga det ut på nytt sammen med *[[Never Is Forever]]*. Nyutgivelsen inneholdt også de sporene som var på *Helta Skelta*.

## Sporliste
# «Librium Love» (Turboneger)
# «Armed and Fairly Well-Equipped» (Turboneger), (bonus)
# «Suburban Anti-Christ» (Turboneger), (bonus)
# «Punk Pals» (Turboneger)
# «Kiss the Knife» (Turboneger)
# «Vaya Con Satan» (Turboneger)
# «I'm in Love With the Destructive Girls» (Turboneger)
# «Hot Cars» (Turboneger)
# «Clenched Teeth» (Turboneger)
# «Manimal» (Turboneger), (bonus)
# «Dark Secret Girl» (Turboneger), (bonus)
# «New Wave Song» (Turboneger)
# «Nadsat Comes Easy» (Turboneger)
# «Zonked Out (On Hashish)» (Turboneger)
# «Prima Moffe» (Leather Nun)
# «Career in Indierock» (Turboneger), (bonus)

## Musikere
### Turboneger
*Harald Fossberg/Harry Neger - vokal
*Rune Grønn/Brune Neger - gitar
*Pål Bøttger Kjærnes/Max Neger - gitar
*Bengt Calmeyer/Bingo Neger - bass
*Thomas Seltzer/Bongo Neger - trommer
### Øvrige
* Geir Nilsen - orgel på *Zonked Out (On Hashish)*
* Erik Jacobsen - piano på *Career in Indierock*
* Craig Morris - produsent, tekniker
* Audun Strype - produsent, tekniker
* Paal Audestad - fotograf
* V. Stenseth -fotograf
* John Erling Riise - artwork 
* Tove - grafisk artwork 
* Alexander Kayiambakis - fotograf
* Morten Andersen - fotograf 

## Eksterne lenker
*
André Muri

**André Muri** (født 22. april 1981) er en norsk tidligere fotballspiller. Han spilte midtstopper, og spilte i sin aktive karriere for , , og .

Muri kom til Vålerenga fra  før 2005-sesongen, etter at Stabæk hadde rykket ned året før. I sin første sesong i Vålerenga var han med å vinne seriegull med klubben. Andre halvdel av 2007-sesongen var han utlånt til . Muri pådro seg hodeskade i en kamp mot  i april 2014, og måtte etter dette avslutte karrieren. 

Muri har spilt en rekke kamper for aldersbestemte norske landslag, blant annet U21-landslaget.

## Karriere som spiller
(*Sist oppdatert 26. mai 2015*)

## Referanser


## Eksterne lenker
* 
* Spillerprofil på Vålerengas hjemmesider
Spartakusforbundet

**Spartakusforbundet** (tysk: *Spartakusbund*) var en sosialistisk organisasjon i Tyskland under første verdenskrig. Den er mest kjent for spartakistopprøret i Berlin i 1919.

## Historie
Organisasjonen oppstod som *Gruppe Internationale* i 1915, utløst av borgfredspolitikken. Gruppen omfattet bl.a. Rosa Luxemburg, Karl Liebknecht og Clara Zetkin. 
I artikler kalt «Spartakusbrevene» ble krigen og den sosialdemokratiske partiledelsens tilslutning til krigføringen kritisert. Derfor ble *Gruppe Internationale* kjent som *Spartakusgruppen* og kalte seg senere Spartakusforbundet. 

Flere av de ledende medlemmene i organisasjonen ble etter hvert arrestert i perioder, og organisasjonens virksomhet forhindret av myndighetene.

Da Unabhängige Sozialdemokratische Partei Deutschlands (USPD) ble dannet i 1917, sluttet spartakistene seg til. Men deres program var betydelig mer radikalt enn USPDs.

Etter at den tyske novemberrevolusjonen i 1918 hadde brutt ut, gikk Spartakusforbundet inn for en «rådsrepublikk» bygget på arbeiderråd og soldatråd. Dette lignet tilsynelatende på bolsjevikenes program i Russland, men den ideologiske lederen i Spartakusforbundet, Rosa Luxemburg, stod i virkeligheten for en annen og mer demokratisk sosialisme enn Vladimir Lenin gjorde. Bl.a. slo hun i *Hva vil Spartakusforbundet?* fast at de bare ville overta regjeringsmakten om det var den klare og utvetydige viljen til flertallet av befolkningen.

Den 30. desember 1918 ble Det tyske kommunistpartiet (KPD) dannet, selv om Rosa Luxemburg hadde frarådet det. I januar 1919 kom det til oppstand i Berlin, med kommunister i spissen. Rosa Luxemburg var uenig i oppstanden, men ble likevel arrestert og henrettet. Det samme ble de to andre fremste lederne i KPD, Karl Liebknecht og Leo Jogiches. Men i flere år fremover var arven etter Spartakusforbundet og Rosa Luxemburg en viktig faktor på den ytterliggående tyske venstresiden, delvis innenfor KPD før dette partiet ble helt dominert av stalinister, og delvis utenfor.

## Galleri

Fil:Karl Liebknecht (um 1912).jpg|Karl Liebknecht
Fil:Rosa Luxembourg.jpg|Rosa Luxembourg.
Fil:C Zetkin 1.jpg|Clara Zetkin.
Fil:Rote-Fahne-1918.jpg|Die Rote Fahne (den røde fane) var hovedorgan for Spartakusforbundet.


## Referanser
Mort Walker

**Addison Morton «Mort» Walker** (1923–2018) var en amerikansk tegneserieskaper, mest kjent for tegneserien *[[Billy (tegneserie)|Billy]]*. Han signerte noen av sine tegneseriestriper med «Addison».

Serien hans, *Billy*, bærer preg av ting Walker selv har opplevd. En gruppe studenter som kommer inn på college og verver seg for å delta i Koreakrigen. Etter Koreakrigen valgte Walker å sende Billy tilbake til college, men det vakte så stor misnøye blant fansen at han lot Billy og resten av de noe vennene hans bli i militæret. Mort Walker begynte å skrive tegneserier på 1950-tallet. Rundt 2000 begynte hans sønn Greg Walker gradvis å ta over arbeidet med *Billy*.

## Andre serier av Walker-familien
* *Yolo* (2012)
* *Trixie* (1954–?)
* *Fru Fitz' Pensjonat* (1957–73)
* *Sams Serie* (1961–63)
* *Arken* (1968–?)
* *Sam & Silo* (1977–?)
* *The Evermores* (1982–?)
* *Betty Boop og Felix* (1984)
* *Gamin and Patches* (1987–?)

## Referanser


## Eksterne lenker
* 
*